Anuncis de llançamentAplicacions 19.04\nLa comunitat KDE es complau en anunciar la publicació de les Aplicacions 19.04 del KDE.\nLa nostra comunitat treballa contínuament per millorar el programari inclòs a les sèries de les Aplicacions del KDE. Conjuntament amb les noves funcionalitats, millorem el disseny, la usabilitat i l'estabilitat de totes les utilitats, jocs, i eines de creativitat. El nostre objectiu és fer més fàcil la vida fent que el programari KDE sigui agradable d'utilitzar. Esperem que us agradin les millores noves i les esmenes d'errors que trobareu a 19.04!\nNovetats a les Aplicacions 19.04 del KDE\nS'han resolt més de 150 errors. Aquestes esmenes tornen a implementar funcionalitats inactivades, normalitzen dreceres i solucionen fallades, fent que les Aplicacions del KDE siguin més fàcils d'emprar i permetent-vos que sigueu més productiu.\nSi us agradaria llegir més quant als canvis d'aquest llançament, dirigiu-vos al registre complet de canvis, el qual és una manera excel·lent d'aprendre pel que fa a les tasques internes del KDE i descobrir aplicacions i funcionalitats que mai hauríeu sospitat.\nEl Dolphin és el gestor de fitxers del KDE. També connecta a serveis de xarxa, com els servidors SSH, FTP i Samba, i ve amb eines avançades per cercar i organitzar les dades.\nS'ha ampliat el funcionament de les miniatures, de manera que el Dolphin ara pot mostrar miniatures per a diversos tipus nous de fitxers: fitxers de Microsoft Office, fitxers d'eBook .epub i .fb2, fitxers del Blender, i fitxers PCX. Addicionalment, les miniatures dels fitxers de text ara mostren el ressaltat de sintaxi per al text dins la miniatura.\nAra es pot triar quina subfinestra de vista dividida tancar en fer clic al botó «Tanca la divisió».\nAquesta versió del Dolphin presenta la col·locació intel·ligent de pestanyes. En obrir una carpeta a una pestanya nova, aquesta es col·locarà immediatament a la dreta de l'actual, en lloc de sempre al final de la barra de pestanyes.\nAra l'etiquetatge d'elements és molt més pràctic, ja que les etiquetes es poden afegir o eliminar usant el menú contextual.\nEls paràmetres d'ordenació predeterminats s'han millorat per a les carpetes d'ús més freqüent. De manera predeterminada, la carpeta de Baixades ara s'ordena per la data amb l'agrupació activada, i la vista de Documents recents (accessible navegant a «recentdocuments:/») s'ordena per data amb una vista de llista seleccionada.\nLes esmenes d'errors inclouen:\nEn usar una versió moderna del protocol SMB, podreu descobrir comparticions del Samba per a màquines Mac i Linux.\nTorna a funcionar adequadament la recol·locació d'elements al plafó Llocs quan hi ha elements ocults.\nDesprés d'obrir una pestanya nova al Dolphin, ara la vista d'aquesta pestanya nova guanya automàticament el focus del teclat.\nAra el Dolphin us avisa si intenteu sortir mentre el plafó del terminal està obert amb un programa en execució.\nS'han solucionat moltes fuites de memòria, millorant el rendiment global del Dolphin.\nL'AudioCD-KIO permet que altres aplicacions del KDE llegeixin l'àudio dels CD i el converteixin automàticament en altres formats.\nAra l'AudioCD-KIO admet l'extracció a l'Opus.\nS'ha fet que el text d'informació dels CD sigui realment transparent per a la visualització.\nAquesta és una versió de l'editor de vídeo del KDE que farà història. El codi principal del Kdenlive s'ha reescrit i els seus interiors han canviat en més d'un 60%, millorant globalment la seva arquitectura.\nLa línia de temps s'ha reescrit fent ús del QML.\nQuan es posa un clip a la línia de temps, l'àudio i el vídeo sempre estan en pistes separades.\nAra la línia de temps admet la navegació amb el teclat: els clips, composicions i fotogrames clau es poden moure amb el teclat. També es pot ajustar l'alçada de les pistes.\nEn aquesta versió del Kdenlive, l'enregistrament d'àudio de la pista d'entrada ve amb una funcionalitat nova de veu en off.\nS'ha millorat el copiat/enganxat: funciona entre les finestres diferents del projecte. També s'ha millorat la gestió dels clips intermediaris, de manera que els clips ara es poden eliminar individualment.\nLa versió 19.04 veu el retorn del funcionament de les pantalles externes de monitor BlackMagic i també hi ha guies noves predefinides en el monitor.\nS'ha millorat la gestió dels fotogrames clau, aportant un aspecte i un flux de treball més coherent. El titulador també s'ha millorat fent que els botons d'alineació es fixin a zones segures, afegint guies i colors de fons configurables, i mostrant els elements que manquen.\nS'ha esmenat un error de corrupció de la línia de temps que desubicava o perdia clips i que s'activava en moure un grup de clips.\nS'ha esmenat un error de les imatges JPG que renderitzava les imatges com a pantalles blanques a Windows. També s'han esmenat els errors que afectaven a la captura de pantalla a Windows.\nA banda de tot el que s'ha indicat, també s'han afegit moltes millores petites d'usabilitat que faran més fàcil i suau l'ús del Kdenlive.\nL'Okular és el visor de documents multipropòsit del KDE. Ideal per a llegir i anotar PDF, també pot obrir fitxers ODF (com els usats pel LibreOffice i OpenOffice), llibres electrònics publicats com a fitxers «ePub», fitxers més habituals de llibre de còmic, fitxers PostScript, i molts més.\nPer ajudar a assegurar que els documents sempre tenen un encaix perfecte, s'han afegit opcions d'escalat al diàleg d'impressió de l'Okular.\nAra l'Okular permet la visualització i verificació de les signatures digitals als fitxers PDF.\nGràcies a la integració millorada entre aplicacions, ara l'Okular permet editar documents LaTeX al TexStudio.\nLa implementació millorada per la navegació de pantalla tàctil vol dir que sereu capaç de moure's enrere i endavant usant una pantalla tàctil en el mode presentació.\nEls usuaris que prefereixin manipular els documents des de la línia d'ordres podran portar a terme la cerca de text intel·ligent amb l'indicador nou de la línia d'ordres que permet obrir un document i ressaltar totes les ocurrències d'una peça de text indicada.\nAra l'Okular mostra adequadament els enllaços als documents Markdown que s'estenen per més d'una línia.\nLes eines de retallat tenen noves icones sofisticades.\nEl KMail és el client de correu electrònic del KDE que protegeix la privadesa. Part del paquet de treball en grup Kontact, el KMail admet tots els sistemes de correu electrònic i permet organitzar els missatges en bústies virtuals compatides o en comptes separats (a elecció). Admet totes les classes d'encriptatge i signatura de missatges, i permet compartir dades com els contactes, dates de reunions, i informació de viatges amb altres aplicacions del Kontact.\nEncara més, la gramàtica! Aquesta versió del KMail aporta la implementació del «languagetool» (verificador gramatical) i el «grammalecte» (verificador gramatical per al francès).\nAra es detecten els números de telèfon als correus electrònics i es poden marcar directament via el KDE Connect.\nAra el KMail té una opció per iniciar-se directament a la safata del sistema sense obrir la finestra principal.\nS'ha millorat el funcionament del connector Markdown.\nLa recuperació de correus via IMAP ja no es torna a encallar quan falla l'inici de sessió.\nTambé s'han efectuat nombroses esmenes al dorsal Akonadi del KMail per millorar-ne la fiabilitat i el rendiment.\nEl KOrganizer és el component de calendari del Kontact, que gestiona tots els vostres esdeveniments.\nEls esdeveniments recurrents del Google Calendar es tornen a sincronitzar correctament.\nLa finestra de recordatori d'esdeveniments ara recorda mostrar-se a tots els escriptoris.\nS'ha modernitzat l'aspecte de la vista d'esdeveniments.\nEl Kitinerary és la marca del nou assistent de viatge del Kontact que ajudarà a obtenir la ubicació i us aconsellarà en el camí.\nHi ha un extractor genèric nou per als bitllets RCT2 (p. ex. usats per companyies ferroviàries com DSB, ÖBB, SBB, NS).\nS'han millorat molt la detecció i desambiguació del nom de l'aeroport.\nS'han afegit extractors personalitzats nous per als proveïdors anteriorment no admesos (p. ex. BCD Travel, NH Group), i s'ha millorat les variacions de format/idioma dels proveïdors ja admesos (p. ex. SNCF, Easyjet, Booking.com, Hertz).\nEl Kate és l'editor de text ple de funcionalitats del KDE, ideal per programar gràcies a les funcionalitats com les pestanyes, mode de vista dividida, ressaltat de sintaxi, un plafó de terminal integrat, compleció de paraules, cerca i substitució amb expressions regulars, i moltes més a través d'una infraestructura flexible de connectors.\nAra el Kate pot mostrar tots els caràcters invisibles d'espai en blanc, no només alguns.\nEs pot activar i desactivar fàcilment l'ajust estàtic de paraules usant la seva pròpia entrada de menú en funció del document, sense haver de canviar la configuració predeterminada global.\nEls menús contextuals de fitxer i pestanya ara inclouen una pila d'accions útils noves, com el reanomenat, eliminat, obertura de la carpeta contenidora, copia del camí del fitxer, comparació [amb un altre fitxer obert], i propietats.\nAquesta versió del Kate es distribueix amb més connectors activats de manera predeterminada, incloent la popular i útil funcionalitat de terminal en línia.\nEn sortir, el Kate ja no demana reconèixer els fitxers que s'han modificat al disc per part d'un altre procés, com un canvi del control de codi font.\nLa vista en arbre de connectors ara mostra correctament tots els elements de menú per a les entrades del «git» que tenen dièresis als seus noms.\nEn obrir múltiples fitxers usant la línia d'ordres, els fitxers s'obren en pestanyes noves en al mateix ordre com s'ha especificat a la línia d'ordres.\nEl Konsole és l'emulador de terminal del KDE. Permet pestanyes, fons translúcids, mode de vista dividida, esquemes de color personalitzables i dreceres de teclat, punts de directoris i SSH, i moltes altres funcionalitats.\nLa gestió de pestanyes ha rebut diverses millores que us ajudaran a ser més productiu. Les pestanyes noves es poden crear amb un clic del botó del mig a les parts buides de la barra de pestanyes, i també hi ha una opció que permet tancar les pestanyes fent-hi clic amb el botó del mig. Els botons de tancament es mostren a les pestanyes de manera predeterminada, i les icones només es mostraran en usar un perfil amb una icona personalitzada. Per acabar, però no menys important, la drecera Ctrl+Tab permet commutar ràpidament entre la pestanya actual i l'anterior.\nEl diàleg de perfil d'edició ha rebut un gran redisseny de la interfície d'usuari.\nL'esquema de color Brisa ara s'usa com a esquema de color predeterminat del Konsole, i s'ha millorat el seu contrast i coherència amb el tema global del Brisa.\nS'han resolt els problemes en mostrar text en negreta.\nAra el Konsole mostra correctament l'estil subratllat del cursor.\nS'ha millorat el visualització dels caràcters de quadre i línia, així com els caràcters d'Emoji.\nLes dreceres de commutació de perfil ara canvien entre el perfil de la pestanya actual en lloc d'obrir una pestanya nova amb l'altre perfil.\nLes pestanyes inactives que reben una notificació i tenen el color del títol canviat, ara tornen a restaurar al color normal de text de títol quan s'activa la pestanya.\nLa característica «Varia el fons per a cada pestanya» ara funciona quan el color base del fons és molt fosc o negre.\nEl Lokalize és un sistema de traduccions assistit per ordinador que està enfocat en la productivitat i el control de la qualitat. Està destinat a la traducció de programari, però també integra eines de conversió externes per traduir documents d'oficina.\nAra el Lokalize permet veure el codi font de la traducció amb un editor personalitzat.\nS'ha millorat la ubicació de l'Acoblador d'estris, i la manera en que la configuració es desa i es restaura.\nAra es conserva la posició en els fitxers «.po» en filtrar missatges.\nS'han solucionat diversos errors de la IU (comentaris del desenvolupador, commutació de RegExp en substitucions massives, comptador de missatges buits no enllestits, …).\nEl Gwenview és un visor i organitzador avançat d'imatges amb eines d'edició intuïtives i d'ús senzill.\nLa versió del Gwenview que es distribueix amb les Aplicacions 19.04 inclou el funcionament de la pantalla tàctil complet, amb gestos per passar el dit, fer zoom, fer una panoràmica, i més.\nUna altra millora afegida al Gwenview és el funcionament d'alt ppp complet, que farà que les imatges siguin millors en pantalles de resolució alta.\nHa millorat el funcionament dels botons de retrocedir i avançar que permet navegar entre les imatges prement aquests botons.\nAra podeu usar el Gwenview per obrir fitxers d'imatge amb el Krita – l'eina de pintura digital preferida de tothom.\nAra el Gwenview accepta miniatures grans de 512 px, permetent previsualitzar les imatges més fàcilment.\nAra el Gwenview usa la drecera de teclat Ctrl+L estàndard per moure el focus al camp de l'URL.\nAra podeu usar la funcionalitat filtre per nom amb la drecera Ctrl+I, com al Dolphin.\nL'Spectacle és l'aplicació de captura de pantalla del Plasma. Podeu capturar els escriptoris complets estesos per diverses pantalles, pantalles individuals, finestres, seccions de finestres, o regions personalitzades usant la funcionalitat de selecció de rectangle.\nS'ha ampliat el mode de Regió rectangular amb opcions noves. El quadre arrossegat es pot configurar amb accepta automàticament en lloc de demanar que primer s'ajusti. També hi ha una opció predeterminada nova per recordar el quadre de selecció de la regió rectangular actual, però només fins que es tanqui el programa.\nPodeu configurar què passa quan es prem la drecera de captura de pantalla mentre ja s'està executant l'Spectacle.\nL'Spectacle permet canviar el nivell de compressió per als formats d'imatge amb pèrdua.\nEl desat dels paràmetres mostra com quedarà el nom de fitxer d'una captura de pantalla. També podeu ajustar fàcilment la plantilla del nom de fitxer a les vostres preferències senzillament fent clic a les variables de substitució.\nL'Spectacle ja no mostra més les opcions «Pantalla completa (Tots els monitors)» i «Pantalla actual» quan l'ordinador només té una pantalla.\nEl text d'ajuda en el mode de Regió rectangular ara es mostra al mig de la pantalla primària, en lloc de dividir-se entre les pantalles.\nQuan s'executa al Wayland, l'Spectacle només inclou les característiques que funcionen.\nJocs i programari educatiu\nLes sèries d'aplicacions inclouen nombrosos jocs i aplicacions educatives.\nEl KmPlot és un traçador de funcions matemàtiques. Disposa d'un analitzador integrat potent. Els gràfics es poden acolorir i la vista és escalable, permetent fer zoom al nivell que calgui. Es poden representar diferents funcions simultàniament i combinar-les per a crear-ne de noves.\nEs pot fer zoom mantenint premuda la tecla Ctrl i usant la roda del ratolí.\nAquesta versió del Kmplot presenta l'opció de vista prèvia de la impressió.\nEl valor arrel o la parella (x,y) ara es pot copiar al porta-retalls.\nEl Kolf és un joc de golf en miniatura.\nS'ha restaurat el funcionament del so.\nEl Kolf s'ha adaptat amb èxit des de les «kdelibs4».\nLa botiga Snap conté 44 paquets de les aplicacions KDE actualitzats a l'hora del llançament.\nEl codi font complet per a la 19.04 de les Aplicacions del KDE es pot descarregar de franc. Les instruccions per compilar i instal·lar el programari estan disponibles a la pàgina d'informació de la 19.04 de les Aplicacions del KDE.


Lengas: català, castellà, francès, italià, anglès\nLa indumentària: Peces de vestir, complements i calçat [material gràfic]\nLèxic de tèxtil i confecció\nTERMCAT, CENTRE DE TERMINOLOGIA. Lèxic de tèxtil i confecció . Barcelona: Generalitat de Catalunya. Departament d'Indústria i Energia, 1993. 43 p.\nMaquinista de confecció industrial: Català-castellà = Maquinista de confección industrial: Castellà-català\nMaquinista de confecció industrial: Català-castellà = Maquinista de confección industrial: Castellà-català . Barcelona: Generalitat de Catalunya. Departament de Treball, Indústria, Comerç i Turisme, 2003. ,  p.


plaestanydigital.cat | Banyoles Televisió - La Trobada de Motos Antigues del Pla de l'Estany segueix sent un referent després de 34 edicions\nDilluns, 04 Setembre 2017 15:36\nLa Trobada de Motos Antigues del Pla de l'Estany segueix sent un referent després de 34 edicions\nEls amants dels vehicles d'època van poder gaudir, aquest diumenge, de la trobada de motos antigues més longeva de Catalunya. Parlem de la que organitza l'Associació de Vehicles Històrics del Pla de l'Estany cada primer diumenge de setembre a la ciutat de Banyoles i que ja ha arribat a les 34 edicions.\nTot un clàssic, i mai millor dit, que concentra a la ciutat desenes de motos vingudes d'arreu de Catalunya però també d'alguns punts de la resta de l'Estat espanyol i, en algunes ocasions, de França. Per segon any consecutiu, la concentració es va dur a terme a l'exterior del Pavelló de la Farga on tots els participants van poder gaudir d'un refrigeri mentre tots aquells que es van acostar fins a aquest equipament del sud de la ciutat van poder admirar aquestes joies del món del motor. Varietat de models i marques com Montesa, Bultaco o Vespa però també de colors i complements. Algunes fins i tot amb els sempre atractius sidecars.\nDesprés d'exposar les seves motos els participants van emprendre, com ja és habitual, una ruta que els va portar per altres municipis de la comarca del Pla de l'Estany amb parada per esmorzar inclosa abans d'emprendre el camí de tornada cap a Banyoles. L'Associació de Vehicles Històrics del Pla de l'Estany es va fundar l'any 1984 sota el nom de Moto Club Banyoles. El 1990 va agafar el relleu la junta actual i es va canviar el nom a Moto Club Pla de l'Estany. Va ser el 2004 quan es va convertir en Associació de Vehicles Històrics del Pla de l'Estany. Si bé ens les primeres edicions la trobada rondava les 200 motocicletes en les darreres edicions se'n concentren un centenar, una xifra igualment important.\nLlegir 845 vegades Darrera modificació el Dilluns, 04 Setembre 2017 16:02\nAssociació Vehicles Històrics del Pla de l'Estany\nMés en aquesta categoria: « Unes 300 persones participen a la Festa del Pastís de l'Oncolliga a Cornellà del Terri La campana Maritresa, protagonista de la Festa de Sant Llop de Miànigues »


Cursa de colors de natació – Escola Garbí Pere Vergés Esplugues\nLa setmana passada vàrem celebrar la segona cursa de colors de natació del curs.\nEl dijous 14 de febrer vam fer la cursa de colors de natació. La cursa consisteix en fer una competició entre els tres colors de l’escola, Blau, Verd i Blanc. A la nostra escola hi ha dos tipus de curses, la de córrer i la de nedar. El Sr. Joan escull qui neda, ja que és el professor de piscina. Nedem des de primer fins a sisè.\nCada curs té tres classes, aleshores el Sr. Joan escull quatre alumnes de cada classe. Dos d’ells són els corredors i els altres dos són els suplents. Els quatre alumnes escollits de cada classe són d’un mateix color, això significa que cada classe d’un curs representa un color diferent: una serà el color verd, l’altra el blau i la tercera, el blanc. Els alumnes poden ser tant nenes com nens ja que les curses són mixtes. Els corredors són els que neden, però si falta algun corredor perquè no ha vingut, s’ha fet mal o qualsevol altra cosa, està el suplent, que és qui el substitueix. Abans de començar la cursa fan una desfilada en la que surten per l’ ordre que van quedar a la darrera cursa. Els alumnes de Cicle Inicial només fan una piscina, però, en canvi, els alumnes de Cicle Mitjà i Superior fan dues. A mesura que els nedadors van acabant, es van posant al costat de la piscina. De la meva classe van nedar en Max i l’Emma; els dos neden molt bé.\nLes curses són una manera de fer esport i passar-ho bé. També són una manera molt bona de sentir-se un grup i animar-nos els uns als altres. En aquesta cursa no vam poder assistir, però els Caps de color de la meva classe sí i després ens van dir els resultats. En primer lloc va quedar el Color blanc, després el Blau i en darrera posició, el Verd. Estic contenta d’haver quedat segons perquè els del meu color es van esforçar molt, però d’altra banda m’hagués agradat guanyar.\nCursa de colors de natació de comunicaciogpv\nEtiquetes: Cursa de colors, esport, natació, Primària, tradicions\nNotícia prèviaActe Apadrinament Lector\nNotícia següentMostra Dansa/Jazz\nNeteja de la platja del petroli de Badalona\nBy noticiese\tPublicat el 17 de novembre de 2017 17 de novembre de 2017\nPublicat el 26 de febrer de 2021 26 de febrer de 2021 By bibliotecae


2019/2019_04_26_Nova_plasa_Infancia.jpg divendres, 26 d'abril de 2019\nPersonatges Toni Santos, AV Sant Martí de Provençals Josep Maria de la Concepción, AV Sant Martí de Provençals\nEra un interior d’illa amb ciment i dificultats d’accessibilitat on, tot i anomenar-se plaça de la Infància, gairebé no hi havia nens jugant. Aquest és l’aspecte que presenta ara després d’una reforma que ha durat més d’un any i ha tingut un cost d’1,4 milions. S’hi ha instal•lat zones de joc infantil i parts enjardinades a banda de millorar-ne l’accessibilitat. Aquest darrer era el problema més urgent ja que els vehicles d’emergències tenien dificultats per entrar a la plaça.\n“Tot això s’ha resolt, està homologat i pensem que només queda que els hàbits de la gent facin seva i redescobreixi aquesta plaça.”\nEls veïns han participat en l’elaboració del projecte i estan satisfets amb el resultat. Només reclamen que s’asseguri que s’asseguri millor que no s’estacionen vehicles a l’únic punt d’entrada i sortida de la plaça.\n“És l’únic pas que hi ha i si un dia aparca un cotxe aquí això genera un conflicte. Això s’ha d’acabar de protegir amb una senyal visual.”\nTambé treballen per revitalitzar socialment la plaça. Per exemple aprofitant aquest nou espai de gimnàstica per a gent gran.\nJosep Maria de la Concepción, AV Sant Martí de Provençals\n“Des del primer moment que va començar tot aquest projecte de seguida ens vam posar en contacte amb el CAP per veure què podíem fer aquí. Per fer algun tipus de gimnàstica a l’aire lliure i demès.\nAra preparen una festa d’inauguració i també en la millora d’altres espais similars a aquest que hi ha al barri com per exemple la plaça dels Porxos on s’està fent un procés participatiu de cara a una reforma futura.


Qui recorda al mestre Josep Sentís? - Tottarragona.cat :: Diari digital independent d'informació i d'opinió de Tarragona\nQui recorda al mestre Josep Sentís?\nPermeteu-me que avui deixi la forca i apagui les calderes del Pere Botero, per que un també te la seva animeta nostàlgica, però que demana justícia.\nEl dia 14 de juny va fer 5 lustres exactes que va morir Josep Sentis Porta un dels millors músics que ha nascut a la ciutat de Tarragona, el que va fer l’Himne a Tarragona que, desgraciadament no li sentit més des del dia que es va estrenar, però abans dels oblits, voldria explicar una mica qui ha sigut aquest tarragoní, que afortunadament molts sí que el recorden.\nJa als 14 anys feia substitucions al seu professor Mossèn Echegoyen, que era el organista de la Catedral. Solament en tenia 15 quan va fundar l’Orfeó Tarragoní del que fou primer director. Va anar a Barcelona per ampliar estudis tenint com a pedagog al famós Mestre Granados. Ja realitzava concerts només amb 17 anys, a Barcelona, França, essent inoblidable el del Teatre Principal a la Rambla vella. El seu amic Pau casals va fer mil elogis d’ell, quan va estrenar “Rapsòdia Catalana” res menys que a Nova York. Per tot arreu va triomfar i va tenir distincions arreu del món. Vivia a França i aquí a Tarragona no va venir fins el 1974 estrenant l’esmentat himne a la ciutat, amb l’entranyable Cor L’Àncora, les veus femenines de la Boixerica, la soprano francesa Rene Grim, acompanyats per la Banda de Música del Govern Militar.\nLa darrera composició fou dedicada a la seva ciutat, la Sardana nova de Tarragona “Flor tarragonina” que va lliurar a entitats de la nostra ciutat per que hi donessin difusió. Un del seus mots habituals era “Qui sent la música i canta, te el camí obert a l’esperança”,\nUn quart de segle sense ell i que pocs el recorden.\nAntoni Panadès - 14/06/2008 - 16:00h\nI per què no es promociona l'Himne a TGN?


Joan Ribó: 'Si guanyem, la gent em veurà amb bicicleta i no amb un A8 envoltat de policies' - VilaWeb\nJoan Ribó: 'Si guanyem, la gent em veurà amb bicicleta i no amb un A8 envoltat de policies'\nEntrevista al candidat de Compromís a la batllia de València\nHi ha tota una generació de valencians que no ha conegut cap altra batllessa sinó Rita Barberà. Això pot canviar diumenge de la setmana vinent, 24 de maig, en unes eleccions que es preveuen decisives i que fan albirar un canvi a l'Ajuntament de València. Les últimes enquestes han donat una mica d'oxigen a les forces de l'oposició i les noves formacions i apunten a la possibilitat que l'esquerra torni al govern després de vint-i-quatre anys d'hegemonia popular. És així com la candidatura de Compromís, amb Joan Ribó al capdavant, podria encapçalar l'alternativa. Regidor de Compromís des de fa quatre anys i ex-diputat de les corts per Esquerra Unida, Ribó abandera un projecte ecologista i valencianista, completa antítesi de la pompositat i l'autoritarisme de Rita Barberà. Diu que l'han fet políticament el marxisme i Cristians pel Socialisme, que el personatge històric que més valora és Salvador Allende i que, si arriba a ser batlle, el veuran sovint pel carrer, anant amb bicicleta a l'ajuntament i portant la néta a l'escola.\n—Les últimes enquestes diuen que l'esquerra valenciana pot recuperar l'ajuntament amb Compromís com a pal de paller.\n—Les enquestes són només enquestes, caldrà esperar al final. Tenim davant les eleccions amb més incerteses des de la transició. Però les enquestes indiquen tendències, i jo crec que hi ha una tendència clara: el PP s'enfonsa i s'albira un govern de progrés a la ciutat de València, que ja fa falta.\n—Us veieu de batlle?\n—Per què no m'hi he de veure? És clar que sí. Si els ciutadans consideren que aquesta és la millor opció. Això és una cosa que han de decidir, fonamentalment, els ciutadans. Jo estic molt il·lusionat. Fa gairebé cinquanta anys que visc a València. I, naturalment, per mi és una ciutat encantadora i podem fer-ho molt bé, tenim un equip molt bo. També he de dir que les relacions amb la resta de grups de l'oposició no són dolentes, al contrari, i permeten d'arribar a un acord sense massa dificultats.\n—Hi poseu cap condició, a un govern quadripartit amb Compromís, PSPV, Esquerra Unida i València en Comú?\n—Jo només posaria dues línies roges. La primera, la corrupció. En açò estem d'acord tots els grups progressistes i fins i tot Ciutadans. La segona condició és la de canviar la manera de governar, aquest 'ordeno y mando' de la batllessa que es nega a qualsevol mena de diàleg. S'ha de governar la ciutat d'una altra manera, no només per als ciutadans sinó tenint en compte els plantejaments dels ciutadans. És una condició imprescindible, però he de dir que és una condició que no frena ningú, tret del PP.\n—Què me'n diríeu dels partits amb els quals potser us haureu d'entendre per formar govern?\n—Amb el PSPV hi tinc bona relació. En aquests moments té problemes, a la ciutat i al País Valencià, però serà imprescindible per a treballar el canvi. Pel que fa a Esquerra Unida, n'he format part i la nostra relació és molt positiva: hi ha moltes coses que hi continue compartint i no hi haurà cap problema per a avançar. El cas de Podem el conec menys, però les vibracions que hem percebut i el llenguatge nou i jove em fan pensar que podrem treballar-hi.\n—Sembla que Ciutadans podria ser l'única salvació de la caiguda lliure en què es troba el PP.\n—Són l'única esperança del PP, no en tenen cap més. Però jo crec que confonen els seus desitjos. Conec votants del PP que ara votaran Ciutadans i no volen que Ciutadans pacte amb el PP. Creuen que a València fa falta una neteja i airejar l'ajuntament. Açò és imprescindible. Crec que Ciutadans ho entén, açò. Però també és cert que parlen de liberalisme i de posicions polítiques que objectivament els apropen al PP. Tinc la sensació que Ciutadans aspira a ser un partit de substitució de la dreta i que la pitjor cosa que podria fer seria aliar-se amb el PP.\n—Veniu del Partit Comunista, heu estat a Esquerra Unida i heu estat sempre vinculat a l'ecologisme. Què pot significar per a algú amb aquesta trajectòria política esdevenir batlle de València?\n—Que no prendré posicions de dreta, com ara privatitzar, perquè és la meua antítesi. Mai no he renunciat a les posicions d'una esquerra que lluita pels grans serveis socials i drets socials, i continue compartint idees amb el socialisme, el comunisme i, sobretot, els moviments sindicals. Hi ha elements que considerem molt importants ara mateix: treballar per una ciutat sostenible, on no manen els cotxes sinó les persones i les bicicletes; una ciutat que partisca de la seua pròpia llengua, de la seua pròpia cultura i patrimoni, tant cultural com arquitectònic i natural. Compromís som gent d'ací, aquestes són les eleccions més importants per a nosaltres i la nostra capital és València. Per tant, les decisions les prenem d'acord amb els interessos dels valencians.\n—De Rita Barberà a Joan Ribó, quin gran abisme!\n—En lloc de veure un A8 envoltat de policies veurien una bicicleta. A mi la gent em veu, em coneix. Veurien una persona que va amb texans i que es mou normalment, veurien proximitat i normalitat. Rita Barberà ha treballat per mantenir eixe gran distanciament entre el gran poder i les persones, i a mi em veurien comprant al súper o portant la néta a l'escola. És important que se sàpiga que un polític és una persona qualsevol que ha estat elegida pels altres per a gestionar la ciutat i que després torna a ser la mateixa persona qualsevol. No és un senyor o una senyora amb atributs especials, com pretén magnificar-se Barberà.\n—Últimament hem presenciat nombrosos incidents de Rita Barberà, des del 'caloret' fins a no presentar-se al debat polític de l'altre dia…\n—…i encarar-se amb una jove a qui va acabar dient una frase típica de la policia franquista: 'Como siga así la voy a identificar.'\n—Creieu que tot plegat es deu al seu nerviosisme per les eleccions?\n—Sí. Té pànic al debat, té covardia política. Confesse que jo tinc la frustració que hauré estat quatre anys a l'ajuntament i no hauré pogut tenir ni un sol debat democràtic sobre què pensem de la ciutat uns i altres. Això, efectivament, indica nerviosisme, inseguretat. Són conscients de què passa i, si mai ixen al carrer, la gent els ho diu i s'hi encara. Un altre indicador: l'obsessió de Rita Barberà per la seguretat, té no sé quants policies al seu servei. I no t'explique els senyors que em maregen per Twitter, amb tot de retrets i acusacions, que tinc perfectament identificats.\n—Teníeu guardat a la màniga el 'RitaLeaks' per quan s'acostessin les eleccions?\n—No. Tota aquesta documentació, jo, com a regidor, l'havia demanada oficialment a Rita Barberà moltes vegades. Però no ens la donava, el temps s'acabava i vaig buscar un altre caminet, que no explicaré. I va sortir-ne tot això. Em sembla fonamental que els valencians sàpiguen en què es gasta els diners la seua batllessa. Nosaltres proposem, senzillament, una pàgina web on el batlle explique quan se'n va, on i quants diners es gasta en cada cosa. Així és com es fa a la majoria de ciutats europees. Cal absoluta transparència, no tan sols contra la corrupció sinó també contra el malbaratament de recursos. És la millor vacuna.\n—Copa Amèrica, fórmula 1, remodelacions urbanístiques… S'ha demostrat fracassat el model de ciutat del PP?\n—Absolutament. Estem carregats de deutes a conseqüència d'aquests grans esdeveniments. És un model que aporta turisme en un moment determinat, però que després no es manté en el temps. La seua rendibilitat la qüestionen fins i tot les mateixes empreses turístiques. Jo preferisc el model turístic basat en un model cultural, en el patrimoni arquitectònic, etc, que és més sostenible i es perllonga en els anys. També vull dir que nosaltres tenim una potencialitat molt alta en el terreny festiu. Per exemple, amb les falles. Volem desenvolupar al voltant de les falles un turisme de proximitat. També volem un turisme pensat en els paratges naturals, com l'Albufera. Sabem que el turisme és una eina fonamental per a crear ocupació i un element que volem treballar, però no l'únic i d'una sola manera. No fan falta tantes inversions tan escandaloses per a un turisme de qualitat i sostingut en el temps.\n—Finalment, l'ajuntament va renunciar a aprovar el PGOU que amenaçava l'Horta. Es pot cantar victòria?\n—Es va fer enrere perquè vam plantar batalla i vam presentar desenes d'al·legacions que no podien resoldre. I hi ha hagut un pas endavant important: fins ara l'Horta era una cosa molt simbòlica però a l'hora de la veritat ningú no li fotia cas, fins ara. A València, li hem de fer una muralla verda. I a partir d'aquesta muralla no construir més. València és una ciutat que no creix. De fet, ha començat a decréixer. Què s'ha de fer ara? Pronunciar moltes vegades la paraula 'rehabilitació': a València fa una calor espaterrant, però no veuràs plaques solars als terrats, i això és imprescindible. També hi fan falta pisos de lloguer, hi ha molts pisos buits antics que s'han de posar al mercat.\n—El Cabanyal s'ha perdut?\n—No, el Cabanyal s'ha guanyat. És una altra victòria popular.\n—Judicialment, però durant tots aquests anys el govern ha permès que el barri s'anés degradant…\n—Més encara, n'ha estimulat la degradació. Ha comprat cases que han estat ocupades i ha prohibit de donar-hi cap llicència, de manera que no es pogueren fer activitats. Però tots els partits hem arribat a un acord i a partir del dia 26 ho capgirarem. Direm que no es prolongarà l'avinguda Blasco Ibáñez i que comence la rehabilitació. D'ací a deu anys, el Cabanyal serà un barri com és ara Russafa, un barri modern, amb un patrimoni arquitectònic molt interessant i --n'estic segur-- amb una vida molt intensa. Per aconseguir açò necessitem l'ajuda de les universitats que hi ha allà al costat, per fer que hi vagen estudiants i també que s'obren negocis particulars. El Cabanyal s'ha guanyat, és qüestió de temps.\n—Hem estat testimonis de la violència del blaverisme durant el Nou d'Octubre. Creieu que la pròxima Diada aquests grupuscles s'acarnissaran contra vosaltres, com va passar amb Pérez Casado?\n—En primer lloc, com expliquem al nostre programa, no volem que la comitiva del 9-O torne a la catedral; és un costum que va introduir Barberà i la volem tornar a fer laica, com era abans amb Pérez Casado. I també proposem que els qui pretenguen entrar a la comitiva facen una declaració on es comprometen a no fer cap acció ni proclama xenòfoba, anticatalanista ni actes violents. Compromís sempre ha volgut ser presents a la comitiva, malgrat la presència de gent d'extrema dreta, perquè és una festa de tots els valencians i hi volem ser. Hi hem viscut de tot, amb una tensió molt alta. Sabem que hi haurà pressió de nou, però l'haurem de guanyar.\nJoan Ribó, en vint preguntes:\n—Tinc molts defectes… Et diria, potser, la falta de decisió ràpida.\n—Més capacitat de comunicació.\n—Quin nom (de xic i de xica) preferiu?\n—De xica, la meua néta, evidentment: Vega. I de xic, m'agrada David. M'agraden els noms bíblics.\n—No en tinc, no llegisc ficció.\n—Professor de física i química.\n—L'escola on porteu la néta és pública o privada?\n—És una cooperativa, perquè a València no hi ha escoles públiques de menys de tres anys. Era pública abans de Rita.\n—Deu fer vint anys.\n—Als pares parlava en català. De fet, mon pare tenia dificultat per a parlar castellà. Al meu fill li parle en valencià i a la meua filla en valencià i en castellà.\n—No recorde que m'hagen clavat mai cap mentida.\n—Ricard Pérez Casado.\n—La cosa que ha fet més bé l'actual batllessa?\n—La voluntat de posar València en el mapa i internacionalitzar-la.\n—Fins que no sapiguem més coses, la seua gestió autoritària i el seu menyspreu a les persones més fastiguejades.\n—No ho sé, però crec que massa. Pense en la necessitat de reduir perquè cobrem massa. De regidor, cobre 3.400 euros nets el mes.\n—En principi, no. Tot i que hi ha dietes i dietes. Jo crec que la immensa majoria de les dietes no s'han de cobrar. Si vas a un lloc en un moment determinat, no ho sé. Sincerament, jo no m'ho he plantejat mai, de cobrar dietes. Això no vol dir que en algun moment determinat no ho prenga en consideració.\n—És una barreja. M'ha fet Cristians pel Socialisme i m'ha fet el marxisme, evidentment.\n—Ui, moltíssima gent. No em considere gens especial.\n—Rita Barberà, naturalment.


MónTerrassa | Roca: "Hem hagut de refer l'ESEIAAT de dalt a baix i treballar el 120%" | Societat\nRoca: "Hem hagut de refer l'ESEIAAT de dalt a baix i treballar el 120%"\nEl director afirma que la universitat ha estat un "exemple d’adaptació" i subratlla que el Covid-19 ha generat un coneixement afegit de les eines telemàtiques que un cop passada la pandèmia es podrà aprofitar\nper Lluïsa Tarrida divendres, 15 de maig 2020 - 07:10h\nXavi Roca, director de l'ESEIAAT | ESEIAAT\nMilers i milers d'estudiants van veure a mitjans de març com el coronavirus va interrompre les classes. Escoles, instituts i universitats van haver d'adaptar-se a les noves circumstàncies per tal que el curs no s'acabés de perdre. A Terrassa, tenim un dels grans campus universitaris de Catalunya, i dins d'aquest s'hi troba l'Escola Superior d’Enginyeries Industrial, Aeroespacial i Audiovisual de Terrassa de la UPC (ESEIAAT). Món Terrassa ha parlat amb el seu director, Xavi Roca, perquè expliqui com han viscut la situació de crisi sanitària, com s'han reorganitzat i com veu el futur immediat del centre.\nLa pandèmia ha agafat la universitat en ple curs escolar. Després de més d'un mes, creu que s'han pogut adaptar a les circumstàncies?\nCrec, sincerament, que la UPC, i en concret l’Escola Superior d’Enginyeries Industrial, Aeroespacial i Audiovisual de Terrassa (l’ESEIAAT) ha estat un exemple d’adaptació i d’intel·ligència col·lectiva per fer front a aquesta pandèmia que ha trastocat tots els àmbits de la vida social i econòmica a tot el món. Hem hagut de passar en un temps rècord d’un model de formació presencial a un model no presencial, fent servir de manera intel·ligent les eines telemàtiques de que disposem. Pel camí hem hagut de refer tota la part experimental, que a les enginyeries és molt important, i més a la nostra Escola que forma en enginyeria fent enginyeria. Hem pogut continuar amb la formació de les més de 500 assignatures programades, i tot gràcies a l’esforç del nostre professorat, del nostre estudiantat i del nostre personal d’administració i serveis.\nSatisfet amb com s'ha gestionat? Estava preparada la universitat per un fet tan excepcional?\nNo només estic satisfet sinó que estic realment orgullós de com ha reaccionat la comunitat universitària de l’ESEIAAT. Crec que cap institució, empresa o persona estava preparada per afrontar una situació com la que estem vivint. Tanmateix, tant els que treballem a l’Escola com els estudiants, estem donant el millor de nosaltres mateixos per sortir-nos-en. Quan tot acabi recordarem les dificultats, el daltabaix que vàrem viure, però per davant de tot recordarem el que vàrem fer tots plegats per vèncer i sortir endavant, el que som capaços de fer quan les dificultats extremes ens posen a prova. Tant és així que no nomes el COVID19 no ens ha aturat sinó que la comunitat universitària de la UPC a Terrassa ha estat capaç d’invertir recursos i esforços en ajudar a altres institucions i persones amb projectes tecnològic i solidaris.\nA nivell acadèmic, com ha afectat la no presencialitat a les classes?\nL’afectació ha estat total. El dia 16 de març es va tancar la universitat. Des de llavors, tota l’activitat docent s’ha realitzat via telemàtica. Tant el professorat com l’estudiantat han realitzat un gran esforç d’adaptació. Els professors i professores han hagut de redissenyar les seves assignatures i adaptar-les a un format telemàtic, amb la feina afegida que això comporta. Igualment, l’estudiantat, al que agraeixo la seva maduresa i comprensió, ha hagut d’adaptar-se a aquest nou format. En aquest sentit, l’ESEIAAT ha estat molt proactiva. Hem creat el canal web TAAIESE, un mirall virtual de l’Escola al qual tant el professorat com l’estudiantat poden trobar eines i vídeos tutorials per poder generar el material docent virtual, impartir i assistir a classe, i realitzar avaluacions.\nMés enllà de la no presència física a les classes, en què ha repercutit més aquesta nova situació?\nLa repercussió personal i institucional és màxima, com és lògic. Tots estem realment afectats, sobretot pel patiment humà i per les conseqüències econòmiques que generaran més patiment. Però des del punt de vista institucional tenim la responsabilitat de romandre sencers, ferms i practicar un optimisme actiu. Som universitat pública i ens devem a la societat i als ciutadans. Som claus tant per resistir com per ajudar a sortir de l’atzucac.\nEl confinament ha impedit celebrar actes i esdeveniments importants per a la universitat, es recuperaran alguns d'ells en altres dates?\nEls actes més importants previstos en aquesta època de l’any giraven al voltant de la campanya de promoció dels estudis. Fer visible el que fem a l’Escola per l’estudiantat de segon de batxillerat amb inquietuds tecnològiques. Hem hagut de redissenyar en clau telemàtica la majoria d’activitats, si bé alguna s’ha hagut d’anul·lar. En aquest sentit m’agradaria assenyalar que l’ESEIAAT ha estat pionera a Catalunya en organitzar i celebrar Jornades de Portes Obertes a distància, i a més amb molt d’èxit. Hem pogut explicar a centenars de futurs estudiants què som, que fem i com ho fem gràcies a la tecnologia i a l’esforç de la nostra gent. La valoració dels participants ha estat molt positiva i de la nostra experiència n’han après d’altres escoles. Ara estem treballant en organitzar activitats virtuals per posar en contacte empreses i estudiants, que cada curs fèiem presencialment i que enguany farem telemàticament.\nProfessorat i personal administratiu ha mantingut l'activitat habitual? Com s'ha organitzat?\nEstà treballant el 100% del professorat i del personal d’administració i serveis. I us diré una cosa, treballen el 120%. A casa, la frontera entre el temps de treball i el temps no laboral desapareix. I a més, l’exigència del repte i la magnitud de les dificultats ens han obligat a tots a invertir molt més temps de feina del que era habitual. Hem hagut de refer l’Escola de dalt a baix. Per això vull insistir en agrair a tota la comunitat universitària el compromís envers la societat.\nHan tingut alumnat estranger que ha retornat al seu país? I s'ha mantingut el contacte?\nLa Universitat ha estat des del principi en contacte i al costat de la nostra comunitat internacional. Hem fet tot el que estava a les nostre mans per fer costat als nostres estudiants internacionals. Quan les autoritats ho han permès, i si era la voluntat de l’estudiant, hem ajudat en tot el que hem pogut la seva tornada a casa. Alguns han tornat a casa, d’altres s’han quedat. Però tots ells han pogut seguir a distància les assignatures de les que estaven matriculats.\nQuines han estat les majors dificultats o reptes per adaptar-se?\nEl gran handicap ha estat el no poder fer la part experimental de les assignatures tal i com esta previst inicialment (en alguns dels més de 100 laboratoris que té l’ESEIAAT). Aquesta no és una qüestió menor, perquè com he dit abans, per a nosaltres és una part fonamental en la formació d’un enginyer i una enginyera. D’altra banda, el nostre professorat també forma part de grups de recerca i la seva activitat d’innovació tecnològica i de transferència de tecnologia s’ha alentit. Ara, a mesura que avancin les fases de la desescalada, probablement seran els primers a reincorporar-se als laboratoris de recerca. Molts projectes d’R+D són amb empreses o depenen de dates oficials d’acabament marcades per les institucions nacionals i europees.\nDes de l'ESEIAAT s'està incentivant iniciatives solidàries entre l'alumnat per combatre el Covid-19. Quina ha estat la resposta i com la valora.\nLa resposta ha estat exemplar, no només de l’estudiantat, sinó de tota la comunitat i fins i tot de la nostra mateixa institució. Des de fabricar i distribuir material de protecció, fer donació de mascaretes, dissenyar tecnologia per facilitat la tasca dels sanitaris, col·laborar amb el govern per poder fabricar mascaretes reutilitzables, cedir els nostres pàrquings al personal sanitari de Mutua Terrassa, impulsar una campanya per distribuir tablets, PC’s i mòbils entre pacients de diferents hospitals catalans, etc.\nCreu que malgrat la situació actual se'n pot treure quelcom positiu?\nSóc dels que penso que sovint aprenem més de les dificultats que no pas en temps de calma. Aquesta situació és molt dolorosa, genera moltes incerteses, ens ha fet perdre éssers estimats i ja està generant pobresa. Tanmateix, i des del punt de vista universitari i de l’experiència tal i com jo l’estic vivint, hem de posar en valor, en primer lloc, l’esforç i el sentit de la responsabilitat de la comunitat universitària. Després la intel·ligència que hem demostrat per reconvertir-nos i reinventar els processos d’ensenyament-aprenentatge i, finalment, però no menys important, la constatació de la importància per a una societat d’apostar per la ciència, la tecnologia, la investigació, la formació i la sanitat pública.\nCanviarà a partir d'ara l'organització de la universitat? És a dir, l'epidèmia ha motivat canvis que es pensen seguir aplicant un cop passada l'emergència?\nAl llarg de la història si alguna institució ha demostrat que s’adapta als canvis i a les demandes de la societat, aquesta institució és la universitat. En aquest sentit, l’epidèmia ha generat un coneixement afegit de les eines telemàtiques que també podrem fer servir en temps de normalitat. Si hi ha canvis seran per millorar els recursos i les metodologies docents de què disposarem, segur.\nSobre el pla de desconfinament. Quina serà la decisió des de la UPC de cara al final de curs. Quines mesures s'estan adoptant a nivell de seguretat i higiene per si es reprèn el curs? I a nivell acadèmic, com s'està plantejant?\nEl consell de direcció i la gerència de la nostra universitat estan ultimant el nostre pla de desescalada i desconfinament que, lògicament, ha de ser coherent amb les decisions del Govern de la Generalitat i de l’Estat. Tant bon punt s’aprovi aquest pla de desescalada de la UPC, s'informarà.\nS'està realitzant des de l'ESEIAAT algun tipus de seguiment emocional als alumnes? Algun servei que puguin utilitzar sobre com portar el confinament?\nL’estudiantat de la UPC disposa d’un servei d’assessorament psicològic per afavorir l'adaptació al món universitari, tenir cura de l'estabilitat personal, augmentar el rendiment acadèmic i, ajudar-li a entendre, pensar i canviar davant de noves realitats. Ara, davant aquesta situació aquest servei ha ampliat els dies d'atenció i ha modificat el canal de comunicació, que evidentment passa a ser no presencial, per videoconferència.\nCom està vivint el confinament com a persona i com a director de la universitat?\nInicialment amb molta preocupació, evidentment, perquè la incertesa era enorme. Ningú sabia a què ens enfrontàvem i el pes de la responsabilitat és molt alt. Som una Escola molt gran. Per les nostres dimensions, som l’escola d’enginyeria més important de Catalunya. Les persones que formen el meu equip de direcció (del que estic molt orgullós, perquè ha tingut una actitud excel·lent i exemplar) havíem de prendre decisions molt importants per reorganitzar la vida universitària a l’ESEIAAT, decisions que afectaven a més de 5000 persones.\nEn aquest sentit, el Consell de Direcció de la UPC sempre ha estat al nostre costat i entre tots hem pogut fer front d’una manera més que satisfactòria a la situació. De manera que de la preocupació inicial vàrem passar immediatament a l’acció i, ara, la sensació és de satisfacció relativa. Tenim una part de la feina feta però hem d’acabar de rematar-la. Encara falten decisions importants per poder organitzar el curs vinent i complir amb la màxima eficiència i efectivitat la missió que ens ha encomanat la societat.\n100 anys de la fundació del síndicat agrícola de Terrassa\nLa plaça de l'Estació de Terrassa, ara fa 100 anys\nDeixadesa al barri de Can Tusell de Terrassa\nFOTOS | Un passeig desconfinat pel Torrent Mitger i la Font de la Misèria\nVÍDEO | L'agraïment dels usuaris del CSMA Futsal al personal sanitari\nUn camió d'Eco-equip va quesar enganxat al cablejat elèctric\nDefuncions Terrassa 25-05-2020


Etapes de Tour | Sport No Limit Travel\nEtapes de Tour\nAndorra s'està convertint en el lloc per a viure si ets ciclista professional. La Massana és la llar de ciclistes com Joaquim Rodriguez (Purito), Daniel Martín i Esteban Chaves i molts més trien el Principat com la seva llar i base d'entrenament.\nPort d'Envalira i Collada de Beixalis: 75 Km de recorregut y 2300 metres de desnivell positiu.\nEn el teu darrer dia de ciclisme toca gaudir de l'etapa reina! El Tour de França ha passat pel Port d'Envaliar un total de 9 vegades des de 1964, sent la darrera l'any 2016 en l'etapa 10, que va ser guanyada per Michael Matthews. La Collada de Beixalis té un ascens de 6.6 Km amb un desnivell positiu del 8.4% i amb rampes d'entre el 16 i el 18%con rampas de entre 16 y 18%. A més, també va ser l'etapa reina de La Vuelta 2015.\nAllotjament en règim de mitja pensió al 4* Màgic La Massana Hotel.\nTrasllat compartit des de l'hotel a l'aeroport de Barcelona.\nServei autoguiat a partir de 499 € por persona (des del maig fins al 12 de setembre de 2019).\nGuia de parla anglesa: 150 € per dia (grups de fins a 8 pax).\nVehicle de recolzament: 145 € per dia.\nLloguer de bicicletes: BMC Team Machine SLR03 o equivalente.\nMés de 2 díes 35 € por dia.


Girona és la província on la crisi ha tancat menys pimes i grans empreses - Diari de Girona\nGirona és la província on la crisi ha tancat menys pimes i grans empreses\nEl caràcter familiar de les firmes, la seva dimensió menor i la prevalença del sector de serveis són els principals motius\nraquel gironès girona 19.11.2016 | 07:57\nGirona és la província catalana on menys pimes i grans empreses han tancat després d´un llarg període d´incertesa i de crisi econòmica. Així es desprèn d´un estudi que analitza la supervivència empresarial a Catalunya al llarg de la darrera dècada i que es va presentar ahir a la Cambra de Comerç de Girona. El caràcter familiar de les empreses, la seva dimensió menor, així com la prevalença del sector serveis són els tres factors que expliquen per què a les comarques gironines hi ha més supervivència empresarial.\nL´estudi, fet per la Càtedra d´Empresa Familiar de la UdG, que enguany celebra deu anys, s´ha basat en una mostra aleatòria representativa de 629 empreses catalanes –163 de gironines–, excloent les microempreses, que representen més de 40.100 firmes de tot el país –unes 4.000 de gironines–. D´aquestes, només 457 empreses es mantenen actives en l´actualitat el que suposa que la crisi ha fet desaparèixer el 27% de les empreses catalanes. Davant d´això, la província amb la taxa de mortalitat més baixa és Girona (21,6%) i la més alta, Lleida (29,4%).\nUna de les principals causes que explica la baixa taxa de mortalitat de les empreses gironines és l´alta presència d´empreses familiars, les que més bé han tolerat la crisi econòmica, segons apunta l´estudi. Mentre que un 32,7 % de firmes no familiars s´han donat de baixa durant el període analitzat, només un 24,7 % de les de tipus familiar ha tancat. «Les empreses no familiars van començar a desaparèixer abans, les altres s´han mostrat més resistents», va apuntar la directora de la Càtedra d´Empresa familiar de la UdG, Pilar Marquès.\nDiferents motius expliquen aquest fet. Primer perquè les firmes catalanes familiars aporten més capital propi i menys d´aliè, segon perquè el capital humà té més valor perquè cada treballador hi és més rendible, i tercer perquè el capital social de relacions permet generar confiança amb proveïdors i clients, segons l´informe.\nD´aquesta manera l´estudi trenca amb el tòpic que les empreses familiars moren a la tercera generació i posa en relleu que aquest tipus de companyies tenen més possibilitats d´èxit en l´inici de la seva activitat. «La família acompanya l´emprenedoria», destaca Marquès.\nUn altre dels factors és la prevalença a la demarcació de Girona de les empreses de serveis, les que més han sobreviscut al llarg d´aquests deu anys, igual que les petites empreses. «En general, es diu que una empresa, com més gran és, més fàcil ho té per sobreviure. Però per l´altra banda hi ha la teoria de Darwin que diu que no té més capacitat d'adaptació el més gros, sinó el més intel·ligent, i a vegades aquest és el més petit», va apuntar el vicepresident de la Cambra, Jaume Fàbrega.\nTot i això, cal tenir en compte que l´estudi no ha tingut en compte les microempreses –les de menys de deu treballadors– que representen a Girona el 95% del total. «Tot i que les pimes i grans empreses no són el nostre fort, és important saber que és a Girona on hi ha menys mortalitat d´aquest tipus de companyies, ja que es tendeix a dir el contrari i aquest estudi ho desmenteix», va assegurar el gerent de la Cambra de Comerç, Eduard Torrent.


Notícies - El Sant Cugat Experience torna amb vuit espais i 120 activitats\nel 16/abr/15 Mar Castro Societat PDF\nLa 2a edició del Sant Cugat Experience arribarà a la ciutat dijous de la setmana que ve i, durant quatre dies, descobrirà les vessants culturals, econòmica, artística, esportiva i comercial del municipi. La iniciativa es distribuirà en vuit espais on s'oferiran 120 activitats i actes. Aquesta iniciativa es fusiona amb el Sant Cugat Actiu, que a partir d'ara se celebrarà anualment a la primavera sota la mateixa marca.\nLa 2a edició del Sant Cugat Experience creix en activitats i es concentra en quatre dies. Les propostes quedaran repartides per espais. D'aquesta manera, la plaça de Pep Ventura, el carrer de Villà i el Centre d'Art Maristany acolliran les activitats artístiques. La plaça del Rei serà l'espai per a les propostes gastronòmiques, mentre que la plaça de Sant Pere aglutinarà la degustació de mercat. Les activitats de ciutat, emprenedoria i empresa s'ubicaran a la plaça d'Octavià, i el comerç i els serveis, al carrer de la Torre. L'automoció s'instal·larà a la Rambla del Celler i les propostes de família i serveis a la plaça de Barcelona. L'objectiu d'aquesta distribució és eixamplar la ciutat i fer arribar els participants a diferents racons de Sant Cugat per allunyar-los del tradicional eix comercial, que va del carrer Valldoreix al Santiago Rusiñol.\nTot plegat, ofereix un programa amb més d'un centenar d'activitats, que arrencaran coincidint amb Sant Jordi i les parades de llibres i roses a la plaça d'Octavià. Tot i així, la inauguració oficial serà divendres de la setmana que ve a la plaça d'Octavià.\nL'alcaldessa, Mercè Conesa, ha explicat que la iniciativa busca moure la ciutat en tots els sentits per fer-la més activa i atractiva, no només per als santcugatencs sinó també per a veïns d'altres poblacions.\nÉs una manera de moure la nostra ciutat, de fer-la més activa i fer funcionar els sectors econòmics, culturals i artístics, i en definitiva l'activitat de Sant Cugat.\nAquest gran aparador de l'oferta santcugatenca també inclou propostes consolidades com els Diàlegs Santcugatribuna, el Vintage Market de Mercantic, la Botiga al Carrer i les degustacions gastronòmiques. A més, algunes de les activitats del programa Sant Cugat Balla s'integren enguany en el Sant Cugat Experience, així com els concerts de Sant Jordi i l'espectacle del Ballet Nacional d'Argentina al Teatre-Auditori.\nLa presidenta de l'associació Sant Cugat Comerç, Mayte Pérez, ha afegit que l'objectiu és mostrar tota l'oferta que té la ciutat que és 'molt bona i innovadora'.\nVolem mostrar tota l'oferta que té la ciutat que és molt bona i innovadora.\nEl programa es complementa amb visites guiades, concerts, mostres, exposicions, tallers i activitats esportives, entre d'altres. Aquesta 2a edició suposa un increment important en activitats respecte a l'any passat, durant la qual el Sant Cugat Experience va aplegar una àmplia participació especialment a les activitats gastronòmiques i comercials.\nEl certamen està organitzat també per la Fundació Sant Cugat Actiu, que aporta un pressupost de 40.000 euros i que està formada per un agrupació d'agents públics i privats, i té, a més, la implicació de diferents entitats i col·lectius de la ciutat, així com el patrocini de l'empresa Moritz, que suma 10.000 euros al projecte, així com un pla de mitjans.\nUna novetat: el Datathon\nUna altra de les novetats d'enguany és la realització del primer Datathon STC al Trade Center Sant Cugat, divendres i part de dissabte. Organitzat per l’Ajuntament, és una crida a tots els joves participants que vulguin desenvolupar un aplicatiu mòbil per oferir un servei a la ciutadania a partir de les dades que obre el consistori (open data). Un jurat, format per tècnics i professionals vinculats al món Big Data, valorarà quina és la millor proposta. Els tres primers guanyadors rebran un premi en metàl·lic i/o material.\nRoda de premsa de presentació de la iniciativa / Foto: Localpres


El reconeixement es va entregar aquest dijous coincidint amb la XIX edició de la Nit del Turisme, la cita anual que serveix per reunir al teixit empresarial local i donar la benvinguda a la temporada turística El Premi Nit del Turisme 2019 ha estat per Megabici Bike & Coffee. El guardó és un dels moments destacats de la Nit del Turisme, que es va celebrar ahir al vespre al restaurant Casablanca. Una gala que és punt de trobada entre el [...]\nL’Ajuntament de Mont-roig del Camp celebrarà el proper dilluns 29 d'abril, a les 13.00 h, un ple extraordinari en què es realitzarà un sorteig públic per designar els membres de les meses electorals per a les Eleccions Municipals del 26 de maig de 2019. La sessió, que es celebrarà a la sala de plens de la Casa de Cultura Agustí Sardà, és oberta al públic, però no es retransmetrà en directe a través del web municipal d’acord amb la [...]\nCoincidint amb la Diada de Sant Jordi, les biblioteques Joan Miró i Miramar han premiat als lectors i lectores que s’han endut més llibres en préstec durant l’any 2018. Es tracta d’un reconeixement a la fidelitat, però també a l’interès per la lectura. Aquests premis es distribueixen en franges d’edat –infants, joves, adults i gent gran. Aquest any els premiats són: BIBLIOTECA JOAN MIRÓ: INFANTS: Victor Ledesma Méndez. JOVES: Halima Riffi. ADULTS 1 (18-29 anys): Maria Gràcia Vilches. ADULTS 2 (30-63 anys): Mar Grifoll [...]\nEl premi s’entregarà aquest dijous coincidint amb la XIX edició de la Nit del Turisme, la cita anual que serveix per reunir al teixit empresarial local i donar la benvinguda a la nova temporada turística El premi Nit del Turisme, tornarà a posar en valor el treball i la trajectòria professional d’aquelles empreses, entitats o institucions que aposten per la qualitat, la segmentació, la diferenciació i l’especialització en els seus serveis. Empreses que contribueixen d’aquesta forma a potenciar la [...]\nLa competició tindrà lloc a partir de les nou del matí amb curses de 21, 10 i 5 quilòmetres i també competicions d’iniciació per als més petits La quarta edició de la M3, la Mitja Marató de Miami Platja, espera enguany al voltant de 500 participants, una xifra que consolidarà la cursa dins del calendari, segons previsions dels organitzadors. La competició se celebrarà aquest dissabte 20 d’abril a partir de les nou del matí amb sortida des del Poliesportiu [...]\nEs recomana utilitzar l'avinguda Príncep d'Espanya per desplaçar-se per Miami Platja En motiu de la Mitja Marató que es celebrarà aquest dissabte 20 d’abril hi haurà diverses afectacions de carrers al nucli de Miami Platja. Per aquest motiu es recomana utilitzar l'avinguda Príncep d'Espanya per desplaçar-se per Miami Platja. Amb tot, hi haurà regulació de pas als carrers Conca i Guadalajara. L’horari d’afectacions, que començarà a les 6 del matí, variarà segons els carrers. En el següent mapa es [...]\nL’Ajuntament va encarregar tasques de conservació de l’obra que la familia de Joan Miró va cedir al poble de Mont-roig del Camp l’any 1993 El tapís “El llangardaix de les plomes d’or” de Joan Miró i Josep Royo torna a estar exposat al Centre Cultural Església Vella de Mont-roig. L’Ajuntament de Mont-roig del Camp va encarregar a la conservadora-restauradora de béns culturals, Esther Martínez Gil, tasques de conservació preventiva d’aquesta peça artística. El tapís va ser confeccionat per Josep Royo [...]\nL’associació d’Alzheimer de Reus i Baix Camp ofereix cada segon dimarts de mes, al CAP de Miami Platja, assessorament i informació sobre aquesta malaltia a les famílies que ho necessitin Les persones grans o dependents del municipi que necessitin l’atenció especialitzada que ofereix el Centre de Dia de Mont-roig del Camp, poden demanar, de nou, els ajuts que ofereix l’Ajuntament de Mont-roig del Camp. Els tipus d’ajuts són: Ajuts econòmics i/o complements econòmics que permetin accedir als serveis personalitzats i [...]\nEls treballs es poden presentar fins al 17 de juliol a les OMACS Les obres guanyadores de cada categoria s’editaran en un llibre La regidoria de Cultura de l’Ajuntament de Mont-roig del Camp torna a convocar el Concurs Literari Vila de Mont-roig. Es tracta d’un certamen de llarga trajectòria al municipi que enguany arriba a la seva 38ena edició. El concurs engloba diverses categories i premis amb l’objectiu de promoure la creació literària, el desenvolupament creatiu i la recerca local. Amb [...]\nCompte enrere per gaudir d’una nova Diada de Sant Jordi i amb ella de diverses propostes relacionades amb la cultura. El dia 23 d’abril, Mont-roig i Miami Platja s’ompliran de parades de llibres i roses i d’activitats paral·leles per convidar a tothom a sortir al carrer i a gaudir d’aquesta festa popular. Així, a partir de les 16.30 hores, a l’aparcament de la Casa de Cultura de Mont-roig hi haurà, a més de venda de llibres i roses, tallers d’imants, [...]


Kyriad Le Blanc Mesnil Hotel Aulnay-sous-Bois França - Ofertes d'hotels amb els MILLORS DESCOMPTES EN LÍNIA\nSi busques un allotjament ben situat a Aulnay-sous-Bois, no busqui més, el Kyriad Le Blanc Mesnil Hotel és el lloc ideal. L'hotel és a del centre de la ciutat i permet accedir a les instal.lacions més importants de la ciutat. Un refugi de descans i relax, l'hotel us oferirà una renovació total a només pases de les nombroses atraccions de la ciutat com ara Centre Medical Oparinor, O'Parinor, Aeroport de Le Bourget, París.\nAmb una oferta de serveis hotelers superior i ampla gama d'entreteniment, Kyriad Le Blanc Mesnil Hotel és compromet a que la seva estada sigui el més còmoda possible. Les carecterístiques més important de l'hotel inclouen Wi-Fi gratuït en totes les habitacions, recepció 24 hores, instal.lacions per a minusvàl.lids, magatzem d'equipatge, Zones públiques amb Wi-Fi.\nL'ambient de Kyriad Le Blanc Mesnil Hotel es reflexa en cada habitació. televisió de pantalla plana, catifes, armari, accés a internet (sense fils), connexió sense fils a internet (cortesia) són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Gaudeixi d'incomparable serveis i d'una localització de prestigi a Kyriad Le Blanc Mesnil Hotel.\nTots els tipus de viatgers (526) Parelles (211) Viatgers en solitari (177) Famílies amb infants petits (66) Famílies amb infants grans (19) Grups (52)


Santiago respon a les crítiques del PP per la manca de residències i assegura que amb els 90 milions del Palma Arena se n'haurien pogut fer 10\nCap grup parlamentari ha presentat esmenes a la totalitat dels pressupostos de la Conselleria d'Afers Socials\nLa consellera d'Afers Socials, Fina Santiago, al Parlament. Isac Buj\nPalmaLa consellera d'Afers Socials, Fina Santiago, ha estat una de les protagonistes durant el debat dels pressupostos d'aquest dimarts horabaixa al Parlament. Santiago ha respost amb contundència a les crítiques de la diputada del PP Marga Duran per la manca de residències públiques i ha remarcat que "se'n podrien haver fet 10" amb els 90 milions que va costar el Palma Arena i que va inaugurar el Govern de Jaume Matas. A més, Santiago ha recordat que el PP "va posar les residències en mans privades". El 2022 Afers Socials gestionarà 309 milions d'euros –un 25% més que el 2021.\nMalgrat que cap grup parlamentari ha presentat una esmena a la totalitat de l'àrea que gestiona Santiago, Duran ha criticat la gestió de la consellera pel que fa a les infraestructures i l'ha acusada de "manca de gestió eficaç" i de no complir les seves promeses. De fet, el PP ha presentat una esmena a la partida del Consorci de Recursos Sociosanitaris i Assistencials, però no ha estat aprovada. Quant a les esmenes parcials, la diputada popular ha proposat que es contractin psicòlegs per ajudar les menors víctimes d'explotació sexual i un programa d'atenció domiciliària per a dependents.\nPer part de Ciutadans, Juan Manuel Gómez ha defensat que es creï la figura de l'assistent personal per a les famílies de dependents, que els ajuntaments tinguin recursos per eliminar barreres arquitectòniques i que les persones amb diversitat funcional tinguin millor accés als espais d'oci. A més, Cs ha proposat que l'Oficina Balear de la Infància i l'Adolescència (OBIA) formi educadors per prevenir i detectar abusos en les activitats de lleure. El Pi ha aconseguit aprovar una esmena transaccionada per fer un estudi per posar en marxa la figura del protector de la gent gran a la llei de les persones grans.\nAfers Socials s'enfronta amb 145 milions d'euros a una població dependent que s'ha duplicat en sis anys\npressupostos Parlament Conselleria d'Afers Socials i Esports Fina Santiago


Les eleccions estrenaran seus electorals per garantir la seguretat dels votants - Regió7 :: El Diari de la Catalunya Central\nLes eleccions estrenaran seus electorals per garantir la seguretat dels votants\nS'han buscat llocs amb més espai per respectar les mesures anticovid\nredacció. manresa 29.12.2020 | 19:39\nVotació a les eleccions del 2017 Arxiu/salvador redó\nVotació a les eleccions del 2017\nL'Ajuntament habilitarà nous col·legis electorals per garantir la seguretat en matèria de covid-19 durant la jornada d'eleccions autonòmiques del 14 de febrer. Hi ha col·legis que canvien d'ubicació i altres en els quals s'han fet canvis de lloc. També n'hi ha que mantenen la seu habitual.\nDins el bloc de col·legis que canvien de lloc hi ha l'ajuntament. Les persones que hi votaven ho faran a l'edifici de l'Anònima, on hi haurà un doble accés adaptat. Les que votaven a l'escola Renaixença ho faran al pavelló del Pujolet; les que votaven a l'esplai La Nostra Llar, al pavelló de la Joviat, a la cantonada entre el carrer de Folch i Torres i el passeig del Riu (on s'afegirà, a més a més, una taula); les que votaven a l'Ateneu Les Bases, a l'institut Lacetània, i les que votaven a l'institut Pius Font i Quer ho faran a l'escola La Salle (on també s'afegeix una taula).\nDins el bloc de col·legis que mantenen la seu habitual amb canvis d'ubicació hi ha l'institut Lluís de Peguera. En aquesta ocasió, les persones votaran al gimnàs, amb l'entrada pel carrer de Carrasco i Formiguera enlloc de la plaça Espanya. A l'escola Sant Ignasi es votarà al gimnàs i al menjador; a l'Escola d'Art, a l'aula de dibuix; a l'escola Bages, a un espai annex i al menjador, i s'afegeix una nova taula; a l'escola La Sèquia, al menjador; a l'institut Guillem Catà, al pavelló; a l'escola La Font, al gimnàs i al menjador, a l'escola Serra i Hunter, al vestíbul i al menjador i a l'escola Muntanya del Drac, a la biblioteca i a la recepció.\nEs mantenen el Casal Cívic Mion-Puigberenguer, el Conservatori de Música, l'escola Pare Algué, el casal de Sant Pau i la FUB.\nA banda, el col·legi electoral del barri de les Escodines s'ha dividit en dos. Hi haurà persones que continuaran votant al Casal i n'hi haurà d'altres que ho hauran de fer a la Casa Flors Sirera.\nLa consulta del cens electoral ja es pot fer online a la web de l'Ajuntament introduint el DNI i la data de naixement. En cas que les dades no siguin correctes, es pot presentar una reclamació fins al 4 de gener davant la delegació provincial de l'Oficina del Cens Electoral corresponent o davant de l'Ajuntament (avui i el dia 4, de 9 a 3).\nL'Ajuntament de Manresa habilita nous col·legis electorals per a les eleccions del 14-F.


Sin categoría – Més que premsa\nTxarango arriba al cor de la nostra terra\nAhir a la nit, la lluna de València fou segrestada per Txarango al bell centre dels Jardins de Vivers i, després de veure ballar la vida baix la seua llum, les seues lletres vibraren com mai ho havien fet als nostres cors i ens feren sentir les ales del capvespre, la màgia i el batec... Continue Reading →\n1 Juliol, 2017\t 2\nL’oasi de tinta [especial Dia del Llibre]\nHi havia una vegada un oasi empaperat de paraules, una dona perduda entre dunes d’arena grisa i un drac d’ulls àvids de tinta. Amb l’espina encarnada sota les ungles, ella esgranava, entre crits de dolor i monotonia, l’arenós cement baix el qual havien quedat soterrats el món exuberant i l’esperança. Entre les desèrtiques dunes del... Continue Reading →\n23 Abril, 2017\t 4\nEl costat humà de les pantalles\nYouTube és entreteniment a la carta, però també el toc de realitat audiovisual que no es mostra en altres mitjans. En aquesta plataforma, decidim el que veiem i ens topem amb una veritat que, fins fa un temps, no estàvem acostumats a veure a través d’una pantalla. Els youtubers despullen la seua vida a... Continue Reading →\n31 Març, 2017\t 4\nEntenem que, tal i com va dir Roberto Juarroz, «la poesia és sempre una persecució d’allò impossible, una recerca de l’inrevés de les coses» i, evidentment, «un amorós exorcisme del no-res». Vivim apagats per una societat plana i lineal que talla d’arrel qualsevol corba o desviació amb una educació que acabarà convertint-nos en éssers sistemàtics,... Continue Reading →\nLa sèrie catalana Merlí fa visible l’atemporalitat de la filosofia i ens l’ofereix com una eina de pensament al nostre abast, visió estrictament necessària davant la reducció de la matèria en el panorama educatiu actual. La LOMCE, llei educativa tan polèmica i aclamada durant els últims mesos, fa perillar la subsistència de la filosofia a... Continue Reading →\n14 Març, 2017\t 4\nMujeres y Punto i el Vicedeganat de Cultura i Igualtat de la Facultat de Ciències Socials de la Universitat de València (UV) s’uneixen en un projecte de llana i agulles per reivindicar l’absència de dones als llocs de poder. El darrer dijous 2 de març, el col·lectiu Mujeres y Punto va muntar una instal·lació amb... Continue Reading →\n6 Març, 2017\t 8


Avià presenta un Pla Local de Joventut centrat en tres eixos | NacióBerguedà\nAvià presenta un Pla Local de Joventut centrat en tres eixos\nEl Pla proposa facilitar l’accés dels joves a l’habitatge, formacions sobre consum responsable i feminisme o la cessió d’espais de reunió\nper Redacció , 9 d'abril de 2021 a les 12:24 |\nL'Hotel d'Entitats es destinarà a l'associacionisme juvenil | Ajuntament d'Avià\nL’Ajuntament d’Avià va aprovar el Pla Local de Joventut 2021-2024 amb la voluntat de satisfer les necessitats d’un col·lectiu especialment important per al poble i el seu futur. El consistori avianès creu fermament a escoltar i dotar d’eines a aquest segment de la població perquè puguin aconseguir tot allò que es proposin. Amb el Pla Local de Joventut posa les necessitats dels joves en primer pla i amb les accions que es portaran a terme en el període de quatre anys espera recollir els fruits de les propostes.\nEl pla aprovat marca les línies de treball de l'Ajuntament en matèria de joventut del 2021 al 2024 i va estar liderat per la regidoria de joventut i redactat amb el suport tècnic del Consell Comarcal del Berguedà. El Pla Local de Joventut 2021-2024 s’enfoca en tres eixos principals: l’aposta per l’habitatge, els hàbits nocturns saludables i l’associacionisme juvenil. L’objectiu principal del consistori és treballar a través d’aquests tres eixos principals, que han d’ajudar i acompanyar als joves en les seves trajectòries vitals, durant els processos d’emancipació i transició juvenils cap a una vida adulta plena.\nEl punt de partida del Pla és una diagnosi prèvia del jovent d’Avià i les seves necessitats. Les principals conclusions d’aquest estudi són que al municipi i a la comarca del Berguedà existeix una oferta limitada en estudis postobligatoris, que hi ha dificultats per accedir al món laboral i també existeixen molts problemes per accedir a l’habitatge, entre altres.\nCom a tots els sectors de la societat, la Covid-19 també ha impactat en els joves. Aquests, en plena trajectòria de transició cap a la vida adulta han vist com, en diferents franges d’edat, se’ls hi ha vist truncats elements quotidians que tenen un fort impacte en la construcció de les nostres vides. És per això, que aquest impacte i la manera de sortir-se’n són imprescindibles a l’hora de plantejar les polítiques de joventut de l’Ajuntament d’Avià.\nL’habitatge és el primer eix estratègic marcat en el Pla Local de Joventut 2021-2024. L’Ajuntament d’Avià té l’objectiu d’informar i acompanyar els joves en el procés d’emancipació de les seves llars per garantir amb el màxim d’èxit possible l’accés a l’habitatge al municipi.\nEl segon eix del pla, els hàbits nocturns saludables, consisteix a treballar en propostes que construeixen un oci saludable al municipi, abordant experiències que ampliïn l’oci en la seva vessant nocturna, i prevenint el consum o les actituds que es donen dins d’aquest. El programa Avià Saludable és la manera de canalitzar aquest treball i el Pla Local de Joventut marca l’organització de formacions sobre consum responsable o de temàtica feminista.\nPer últim, generar espais de trobada, relació i participació entre els joves del municipi és també un dels eixos del pla. A través d’aquesta associació entre els joves l’Ajuntament d’Avià vol fer que aquests s’impliquin en la vida diària del poble. La voluntat de l’Ajuntament és cedir espais com l'Hotel d'Entitats als joves del municipi perquè es puguin reunir i també organitzar de forma anual una assemblea o trobada d’entitats juvenils on puguin expressar les seves inquietuds a l’Ajuntament i viceversa.\nLa regidora de Joventut, Sara Subirana, va explicar que el pla de joventut "s'ha volgut redactar de manera realista amb objectius que es puguin abastar. No volíem incloure-hi molts aspectes, sinó que els que hi hagin estiguin ben fets. La Covid-19 ha tocat molt als joves i volem ajudar-los i acompanyar-los en aquest moment baix, ja que la situació els ha tallat les ales i per aquest motiu el pla ha de ser realista i adaptar-se a les seves necessitats".\nSocietat, espais de reunió, Covid-19, joventut, Sara Subirana, feminisme, consum responsable, Ajuntament d'Avià, Pla Local de Joventut 2021-2024, habitatge


Grup de Trail - CET Tarragona\nmés enllà de l'esforç físic\nObrir els sentits, escoltar el nostre cos i les nostres sensacions, sentir-nos bé i apreciar l’entorn on correm. Un munt de sentiments diferents que us permetran practicar esport en harmonia amb el medi natural. Si et concentres a cada pas, escoltes les teves emocions. Aquesta sensibilitat us produirà el plaer de l’esforç i el plaer d’estar a l’aire lliure.\nPracticar trail running també suposa inscriure’s a una carrera i preparar-se. Prendre la sortida d’un ultra trail o qualsevol cursa de muntanya o d’un corriol nocturn amb un frontal per il·luminar-te… es tracta sobretot de vibrar sigui quina sigui la distància recorreguda.\nEncara que portis un dorsal, importa poc de quedar en primer lloc o a la cua. No importa la distància triada, el temps de cursa ni la classificació. En una cursa cadascú corre al seu ritme i va fent cas a les seves sensacions per sentir-se bé.\nTravessar la cinta d’arribada, conquerir allò que t’havies proposat, arribar al final de l’aventura i compartir emocions fortes: aquesta és l’essència del corredor de muntanya.\nAquesta nova secció de l’entitat, vol fer pinya amb aquells que ja participen en curses o simplement gaudeixen d’aquest esport i donar les eines, que entre tots puguem aconseguir per donar suport i ajuda a totes i tots els nostres corredors de muntanya.\nVolem facilitar equipació, obtenir millores econòmiques en proves mèdiques o en les inscripcions, fer jornades i conferències d’aquells aspectes importants per millorar el gaudi del nostre esport, l’alimentació, els estiraments, com plantejar els processos d’entrenament davant reptes i fites que ens proposem, etc., etc.\nHem realitzat una camiseta tècnica amb un logo que serà de la secció i que evidentment evolucionarà, segons els desitjos de la majoria de membres de la secció, així com els dissenys que puguem oferir per fer pales a tots els llocs on puguem córrer, que pertanyem a la secció del Grup de Trail del Centre Excursionista Tarragona.\nCom veieu són molts els motius que fan que totes i tots els que vulgueu pertànyer a la secció pugueu fer una petita aportació anual (al voltant de 10 €), per poder assolir a poc a poc i amb el suport de l’entitat Centre Excursionista Tarragona, tot allò que ens faci falta o desitgem per millorar i gaudir del nostre esport com corredors de muntanya.\nLes sortides per entrenar seran els dijous a les 18 h, contacteu amb: Esteve: 671 28 57 79 o amb Pau: 699 47 06 79.\nNormativa grup Trail\nDes que estic al grup he tingut l'oportunitat de conèixer més corredors amb els mateixos interessos i ja estic gaudint dels avantatges!


Tavernes impulsa el voluntariat ambiental durant l’estiu - Diari Serpis\nTavernes impulsa el voluntariat ambiental durant l’estiu\n– El Grup Muntanya Valldigna, amb la col·laboració de la Regidoria de Medi Ambient, ha iniciat les tasques de prevenció d’incendis forestals i control i vigilància dels paratges naturals de Tavernes\nLa Regidoria de Medi Ambient i el Grup Muntanya Valldigna han iniciat la col·laboració per a dur a terme el voluntariat ambiental, amb treballs de prevenció d’incendis forestals en el terme municipal de Tavernes durant l’estiu.\nEl voluntariat desenvolupa diferents activitats relacionades amb el control i la vigilància dels paratges naturals, dels abocaments incontrolats al terme, així com prestar ajuda a totes les persones que gaudeixen dels espais naturals de Tavernes. A més, els voluntaris s’encarreguen d’informar i controlar els horaris de cremes de restes de poda i matolls.\nA causa de la pandèmia, el voluntariat ambiental està restringit a sols 8 places, amb quatre torns d’hora diferents per tal de complir amb les mesures sanitàries corresponents. Per a rebre més informació sobre el voluntariat ambiental cal cridar al telèfon 685 633 185.\nLa regidora de Medi Ambient, Mònica Palomares, ha assenyalat que “el voluntariat ambiental ajuda a millorar i cuidar el nostre entorn, a més de sensibilitzar i conscienciar a la població sobre la importància de conservar i protegir els paratges naturals de Tavernes”.\nA més, cal recordar que des de l’1 fins al 30 de setembre les tasques del voluntariat ambiental continuaran a Tavernes, i també a Benifairó de la Valldigna, mitjançant les ajudes de la Conselleria d’Agricultura, Desenvolupament Rural, Emergència Climàtic i Transició Ecològica en matèria de prevenció d’incendis.\nArticle anteriorGandia commemora els 500 anys de la “Batalla del Vernisa”\nArticle següentLa Policia Nacional recupera dos xarxes de pesca sostretes d’un vaixell al port de Gandia


SIXTO, “MARIANO RAJOY I EL NOU GOVERN AMB CIUTADANS CONTINUA OBLIDANT-SE DEL PAÍS VALENCIÀ” – EUPV\nHome/Noticies, Portada/SIXTO, “MARIANO RAJOY I EL NOU GOVERN AMB CIUTADANS CONTINUA OBLIDANT-SE DEL PAÍS VALENCIÀ”\nEl diputat d’Esquerra Unida, Ricardo Sixto, considera que “un president que continua parlant de creixement econòmic mentre creix la desigualtat no està legitimat per a formar govern ja que s’oblida d’una part de la ciutadania. Milers de famílies continuen patint situacions desesperades per culpa de les polítiques del PP”.\nMariano Rajoy s’ha volgut presentar com l’única opció de govern quan no té la majoria parlamentària, ja que sols conta amb 166 escons. En aquest moment la majoria parlamentària votarà no, explica Sixto.\nSixto critica que parle de consens mentre quan ha tingut la majoria absoluta sols han sabut passar el “rodillo” per aprovar sols amb els seus vots lleis que, des del nostre punt de vista s’haurien de derogar. Rajoy proposa també un pacte per l’educació quan, precisament, la llei Wert ha estat una de les més polèmiques del seu govern, molt criticada per la ciutadania i també pels professionals de l’educació. “El que cal és derogar i modificar les lleis que s’han guanyat la animadversió de la majoria parlamentària, des de la llei mordassa fins a la reforma del codi penal i la reforma laboral”, explica Sixto.\nPer al diputat d’Esquerra Unida, Rajoy, com és costum, continua oblidant-se dels problemes que li preocupen a la majoria de la ciutadania com és el cas dels treballadors precaris i de temes com l’agricultura, que tant ens preocupa als valencians i valencianes. “Per a Rajoy, sols existeix Catalunya i com un problema, no a anomenat per a res al País Valencià malgrat ser una de les comunitats amb pitjor finançament”.\n“La lluita per la regeneració ha de partir per no tindre aforats a gent com Rita Barberà investigada pel cas Taula que el PP s’empenya en protegir perquè si no les seues paraules són paper mullat ”, diu R.Sixto.\n“Si ens trobem davant d’una investidura fallida, com sembla previsible, caldrà que la majoria parlamentària faça un esforç per conformar un govern plural i alternatiu al PP”, conclou el diputat d’Esquerra Unida.\nBy eupv|2016-08-30T19:13:56+00:00agost 30th, 2016|Noticies, Portada|0 Comments


Vuit8ena: "Qualsevol viatge comença amb la primera passa"\nEls somnis es despertaran, rits. No ho dubtis.\nJo també els tinc ben adormits i tristos, però sé que tornaran.\nAixí que ves posant ni que sigui xavalla a la moto amb l'il·lusió de la Patagònia.\nTambé és d'aquells indrets que m'encantaria caminar-los.\nUna abraçada, i un bon estiu, tant com es pugui.\n9 d’agost de 2013 a les 20:46\nTots som el Sr. Tortosa, alguna vegada. Però déu n'hi do quins cops amagats tenia l'home, valentia no li faltava, i d'això es pot aprendre. Tu ja has fet una passa, tot i que l'objectiu és ambiciós, a veure si ets capaç de tirar-lo endavant.\nI t'he de dir que he mirat el fragment de 'Up' que has posat i m'ha entristit molt i molt. No he vist la pel·lícula i m'ha agafat de sorpresa. Podria escriure moltes coses sobre el que m'ha fet pensar, però no ho faré.\n9 d’agost de 2013 a les 21:04\nVaig veure Up fa temps però ara aquesta escena m'ha commogut moltíssim. Si tingués un somni (jo també els he anat perdent per força) seria l'amor que senten aquestes dues persones, és un viatge vital preciós. Personalment no puc pensar en vacances ni viatges, per sort puc treballar aquest mes d'agost però no sé què vindrà després i em sento més grisa que el Sr. Tortosa. Però com tu dius, qualsevol viatge comença amb un primer pas per tirar endavant. Una abraçada!\n9 d’agost de 2013 a les 21:49\nS'hi deu estar tant bé ara a Argentina, amb la fresqueta. No m'estranya que sigui el teu somni.\nLa vida dóna moltes voltes, i encara som a temps de tenir molts somnis, fins i tot de complir-ne algun.\n9 d’agost de 2013 a les 22:11\na la única cosa que no hem de renunciar és als nostres somnis. Fes la\n10 d’agost de 2013 a les 0:02\nEm resulta molt familiar la sensació d'haver perdut somnis pel camí, i haver-nos tornat més grisos del que pensem.\nAquest hivern de cop va ressorgir un vell somni viatger que tenia: Florència. L'havia enterrat allà al fons de tot. La vida en duu per camins que ens fan oblidar allò que ens fa bategar el cor i les esperances, i els somnis queden enfonsats. Però surten altre cop. No sé pas com s'ho fan però ressorgeixen i la sensació quan tornen a la superfície és genial i ens revifa.\nGaudeix la revifada!\n10 d’agost de 2013 a les 9:59\nAquest viatge és un somni molt maco, rits (m'ha agradat molt el post del 2010, per cert). Per al viatge a França he estalviat tot l'any en una guardiola, 100 euros al mes, a principi de mes se'n van i després t'adaptes, i estic molt contenta d'haver-ho fet. Vinga, estrelletes a tope!\nUp és preciosa. Compartir la vida amb algú que t'estimes també és un somni realitzable (però fàcil no és, eh?), però l'important és fer que aquest llibre d'aventures sigui el més feliç possible, tingui les fotos que tingui. 100 petons!\n10 d’agost de 2013 a les 10:00\nRits la crisi ens afecta a tots i totes però no hem de deixar que ens prenguin els somnis....de totes maneres jo respecte al somnis, tinc una personal reflexió: els somnis quan es fa realitat deixen de ser-ho....per tant prefereixo seguir tenint somnis o sigui desitjos no acomplerts ...i no tenir somnis és a dir no desitjar al capdavall, segons algunes religions orientals són l'essència de la felicitat...ara els altres somnis els de la nit per molt que no els recordis somies, somiem cada nit....a més fins tot les persones semblants al senyor Tortosa tenen cops amagats! salut i força!\n10 d’agost de 2013 a les 12:07\nPS. El Sr. Tortosa no es deia així... GENIAL!! :-))\nJo no sé si ja no tinc somnis o tinc por de tenir-los perquè sé que no els puc complir (em refereixo a això de viatjar i tal)\nArgentina, la Patagònia... és preciós (no, no hi he estat, què va!!) però tinc una amiga que és nascuda allí, al sud de tot i un amic que hi té un germà i l'ha anat a veure dues o tres vegades i son germà el porta a fer viatgets per allí els dies que hi és.\nM'agradaria que un dia hi poguessis anar!! ;-)))\n12 d’agost de 2013 a les 1:20\nQui no ha estat o és Sr. Tortosa en un moment donat, durant un temps...Però tenim la força, com ell, l'empenta per fer coses que sorprenen. A vegades aquest poder fer ens fa por i ens arraulim, però no pot ser!, no hem de defallir!, això em dic quan m'agafa la tonteria o veig com se m'escolen els anys.\nEndavant els somnis, Rits!.\nP.D. aquest video d'animació és senzillament preciós i alhora trist i bell. Set minuts i escaig que recullen amor (amb majúscules) a mans plenes, capaç de sobreviure als sotracs de la vida, qui n'és capaç?. Gràcies per compartir-lo.\n12 d’agost de 2013 a les 19:16\nMoltes gràcies pels vostres comentaris i ànims. No sé si acabaré aconseguint-ho, xò de moment és alguna cosa que m'ha fet reaccionar i sortir una miqueta de l'estat anímic baix que sempre em produeix el mes d'agost. Ja veurem.....\nFANAL BLAU, molt bon estiu. No ho dubtis, x a tu tb despertaran, ens anirem animant juntes, ja ho veuràs!!!!\nNo sé si arribaré a caminar-los mai, xò m'agradaria tant....\nXeXu, em sap moltíssim greu que t'hagi entristit el video. Si, és trist. Sobretot per aquells qui voldriem que es complís, que és un somni que veiem llunyà o que hem tingut. Em sap molt de greu. Suposo que a mi no em fa mal perquè tinc aquest somni tan enterrat (xò no et pensis, fa dies que més que un somni, és un malson). Tot i així, et convido a veure una mica més de la peli. És molt d'infants (cosa que ja m'agrada xq darrerament les pelis d'animació semblen més d'adults que de nens) xò tb hi ha la part de com reaccionar. Si la mires, veuràs que les estrelles que dic que posaré s'han d'assemblar als globus i que hem de fer nosalrtes mateixos la nostra història.....\nNo li faltava valentia al Sr. Tortosa, a nosaltres tp ens ha de faltar. Encara que no ho sembli, viure pot tenir coses ben boniques. Et recordo Islàndia?\nSÍLVIA, crec que som molts els qui voldríem aquest somni. Tot i així crec que fa temps que el tinc arraconat. crec que és impossible.\nLes meves vacances d'aquest any han estat anar a la platja de Castelldefels, i amb la família. I ja s'han acabat. Ja veus, xò per somiar.... necessito pensar que algun dia podré anar-hi, a hores d'ara, si no ho faig, m'enfonso del tot.\nLORETO GIRALT TURÓN, molt bé s'hi deu estar. Espero que doni una volta aviat, ho necessito. Les teves paraules em fan pensar en un post. Aviam si el puc escriure un dia d'aquests.\nJOAN GASULL, no hi renunciaré!!\nARIADNA, em quedo amb la darrera frase, ens revifa. És així, poder tenir aquest somni m'ha revifat d'un "bucle" en el que m'havia posat jo soleta i no em portava enlloc!\nI Florència serà un somni fet realitat? Així ho espero!!!! jo t'hi acompanyo encantada!!\nGEMMA SARA, què llunyà em semblava el post del 2010... ha plogut tant.... Estrelletes a tope! saber que tu ho has aconseguit així, m'esperona.\nCompletament d'acord. Jo no crec que aconsegueixi el somni de la historieta, sols saber que és possible, ja m'està bé. Xò crec que el tinc ben enterrat. No em deixaria viure. Xò si, saber que el llibre d'aventures es pot fer, això esperona.\nELFREELANG, estic d'acord amb la teva reflexió. Alguns dels meus somnis s'han complert, i n'estic molt agraïda. X això, com que els que ara em quedaven els veig tan impossibles, m'havia capficat en mi mateixa. I de recordar que encara en tinc, o el millor, ens hem de recordar que encara tenim la possiblitat de crear-ne.\nSalut i força també per a tu!!!\nASSUMPTA, i xq no? viatjar i tal et poden semblar superficials o poc importants. Si mires el video veuràs que aquest somni no sempre és possible x molt que ho tinguem tot, en aquell cas, l'amor.\nNo sé si hi aniré mai. Xò pensar que si m'esforço potser si, em fa mirar una mica més d'optimisme els dies que vivim. Fa poc comentaves a cal xexu que el blog de la via catalana et feia estar millor. A mi, proposar-me això, tb.\nAUDREY, no hem de defallit. Quan m'agafa la tonteria, em surten posts com aquest. Aviam què passarà,... xò en tot cas, endavant amb els somnis, i tant!!\nCompletament d'acord, una bellesa. Amor en majúscules. És molt trist x aquells qui no hem conegut i volem un amor així, xò enlloc d'entristir-me em recorda que és possible i m'alegra x qui l'ha aconseguit.\n13 d’agost de 2013 a les 23:02


Tres dècades de l'assassinat terrorista de Manuel Broseta - À Punt\nTres dècades de l'assassinat terrorista de Manuel Broseta\nAquest dissabte ha tingut lloc l'acte en homenatge al polític i catedràtic que ETA va matar d'un tret quan eixia d'impartir classe a la Facultat de Dret de València\nEs compleixen trenta anys de l'assassinat de Manuel Broseta / À Punt NTC | @gvaterritori\nUn 15 de gener del 1992 a les 10:20 del matí dos membres de la banda terrorista ETA assaltaren el polític i catedràtic Manuel Broseta a prop de la Facultat de Dret de València i l'assassinaren d'un tret al clatell. La seua mort va commocionar tota la ciutat, que al cap de tres hores tornaria a viure l'angoixa quan va esclatar el cotxe que els dos terroristes havien deixat aparcat al carrer d'Amadeu de Savoia, afortunadament sense haver de lamentar cap altra víctima mortal.\nAquest dissabte es compleixen 30 anys de la mort de Broseta i, com en cada aniversari, tant les institucions polítiques i educatives com la societat civil li han retut homenatge. Aquest s'ha celebrat a les 12:30 al parterre que porta el seu nom, a l'avinguda de Blasco Ibáñez, on el president de la Generalitat, Ximo Puig, i els tres germans de Broseta li han dedicat unes paraules en memòria seua i han realitzat la tradicional ofrena de flors davant el monòlit dedicat en el seu honor.\nEl cap del Consell també ha avançat a l'acte que s'estudia reobrir els centres de vacunació massiva i que recorrerà contra la condemna del jutjat contenciós administratiu número 3 d'Alacant per no vacunar alhora metges de la pública i la privada. En l'homenatge a Broseta també han estat la consellera de Justícia, Interior i Administració Pública, Gabriela Bravo; el conseller de Política Territorial, Obres Públiques i Mobilitat, Arcadi España, i el president de la Diputació d'Alacant, Carlos Mazón, a més de familiars i companys de l'àmbit educatiu i polític de Broseta.\nÁngela Merkel, Premi de Convivència Manuel Broseta\nA falta de concretar una data pel gran augment de casos de coronavirus a Europa, la Fundació Professor Manuel Broseta té previst lliurar a la cancellera ixent alemanya Angela Merkel el Premi Convivència de la Fundació Professor Manuel Broseta d'enguany quan siga possible.\nMerkel va ser seleccionada com a receptora del guardó el 2 de desembre per un jurat presidit per l'expresident de la Generalitat Joan Lerma.\nLa fundació ha defensat que Merkel ha contribuït d'una manera determinant per "a culminar un sòlid lideratge europeu per damunt de les divisions nacionals". També ha destacat el seu "tarannà solidari en obrir les fronteres d'Alemanya arran de les successives crisis de refugiats" i la seua trajectòria política, a més de promoure "els valors europeistes de concòrdia, democràcia, tolerància i respecte que el mateix professor Manuel Broseta propugnava".\nEn l'última edició el guardó va recaure en la Unitat Militar d'Emergències i alguns dels premiats anteriors han sigut Rafael Nadal, el rei Felip VI, Malala Yousafzai o Felipe González.\nTres homes furten un grua i arranquen un caixer a la Vilavella Retiren del mercat un porquet que dissuadia la xicalla de menjar entre hores La mort (i la vida) més enllà dels cementeris de formigó: el nou paradigma funerari Els positius en covid, sense dret a examinar-se en les proves MIR El Villar, en peu de guerra per l'activitat minera La lluita per declarar paisatge protegit l'espai litoral entre la Calderona i Espadà Brussel·les proposarà el tractament en fred per a les importacions de cítrics El 62,7% dels escolars valencians d’entre 5 i 11 anys han rebut ja la primera dosi contra la covid Presó provisional per a l’home acusat d’atracar en només 20 minuts dos bancs a Albatera


Les Falles d’Oliva s’ajornen definitivament a 2021\nInicio Comarques Les Falles d’Oliva s’ajornen definitivament a 2021\nLa Federació de Falles d’Oliva i representants de les set comissions falleres de la ciutat han decidit suspendre les Falles 2020 per la crisi sanitària provocada per la Covid-19.\nL’acord s’ha pres en l’assemblea extraordinària que va tenir lloc el passat divendres, 15 de maig, a la Casa de la Festa, seguint mesures de seguretat, amb l’assistència de la regidora de Festes de l’ajuntament d’Oliva, Yolanda Navarro.\nPer unanimitat, es va acordar la necessitat d’ajornar les Falles al mes de març de 2021, garantint així la seguretat de tots els participants i veïns. «Es tracta d’una decisió molt complicada pels sentiments fallers, els agents implicats i el motor econòmic que comporta la festa, però alhora responsable i conseqüent amb les directrius que marquen les autoritats sanitàries», asseguren des de la Federació.\nLa regidora de Festes, Yolanda Navarro, ha assenyalat que la decisió ha sigut consensuada per les set comissions, Federació de Falles i ajuntament. «Som conscients que les falleres majors i tots els càrrecs festers mereixen unes falles dignes, però hem de ser conscients que, en aquestes circumstàncies, cal avantposar la salut. Per tal motiu, l’Ajuntament d’Oliva treballarà conjuntament amb les falles per tal de reactivar la festa i celebrar la setmana fallera amb plenes garanties».\nPròximament, la Federació de Falles establirà un nou calendari i s’aniran concretant amb detall totes les circumstàncies que impliquen la cancel·lació de la festa i el seu ajornament a 2021.\nArtículo anteriorLa Generalitat anuncia una inversión de más de 800.000 euros para reparar el emisario submarino de Gandia\nArtículo siguienteLa Vall Ens Uneix proposa a la Diputació mesures de suport al Clúster Tèxtil Sanitari impulsat des d’Ontinyent\nOliva instala un nou punt d’atenció al ciutadà de l’Agència de Desenvolupament Local al Mercat Municipal\nEl Consell aprova el conveni amb Altea per a la nova autorització del Conservatori Professional de Música